OBH 5135/2002.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindítása
Az állampolgári jogok országgyűlési biztosához érkezett beadványában a panaszos a Budapest Főváros XIX. kerületi Önkormányzat Polgármesteri Hivatalának eljárását sérelmezi.
A panaszos rendszeres szociális segély iránti kérelme ügyében a Polgármesteri Hivatal Szociális Irodája 2002. május 10-én kelt határozatával az eljárást megszüntette, hivatkozva arra, hogy a jogosultság megállapításához szükséges környezettanulmány elkészítését nem tette lehetővé. A panaszos a döntés ellen fellebbezést nyújtott be, melyet a képviselő-testület 2002. szeptember 17-én elutasított, egyidejűleg az elsőfokú határozatot helyben hagyta.
A beadvány értelmében és a testületi határozat indokolásából kitűnően a panaszos jelezte, hogy hajléktalan, bejelentett lakása, munkája nincs. A vonatkozó helyi rendelet szerint a segély megállapításához környezettanulmány elvégzése kötelező. A határozatból az derül ki, hogy panaszos ezt nem tette lehetővé.
A szociális igazgatásról és szociális ellátásokról szóló törvény értelmében a fővárosban a hajléktalanok rendszeres szociális segélyezése a Fővárosi Önkormányzat feladata. Az ügyben mégis a Kerületi Polgármesteri Hivatal járt el, áttételre nem került sor.
A panasz alapján felmerült az Alkotmány 2. § (1) bekezdésében deklarált jogállamiságból fakadó tisztességes eljáráshoz való jog sérelmének gyanúja, ezért vizsgálatot indítottam.
A tényállás tisztázásához a Budapest Főváros XIX. kerületi Polgármesteri Hivatal jegyzőjét kértem fel, továbbá segítséget nyújtottak a Szociális Iroda munkatársai.
Érintett alkotmányos jog
•	A jogállamiságból fakadó tisztességes eljáráshoz való jog [Alk. 2. § (1) bek.]
Alkalmazott jogszabály
•	A szociális igazgatásról és szociális ellátásokról szóló 1993. évi III. törvény (Szt.)
•	Budapest Főváros XIX. kerület Kispest Önkormányzatának a kerületi polgárok szociális ellátásáról szóló 5/2002. (IV. 1.) számú rendelete
Megállapított tényállás
A Budapest XIX. kerület Kispest Önkormányzat Polgármesteri Hivatal Szociális Irodája a panaszos 2002. március 25-én benyújtott rendszeres szociális segély megállapítása iránti kérelme ügyében a XVII-2673-3/2002. számú, 2002. május 10-én kelt határozatával az eljárást megszüntette.
A határozatot azzal indokolta, hogy a panaszos az önkormányzati rendelet 9. § (2) bekezdés b) pontjában előírtaknak megfelelően a rendszeres szociális segélyre való jogosultság megállapításához szükséges környezettanulmány elkészítését nem tette lehetővé. 
A határozat ellen a panaszos fellebbezést terjesztett elő, melyben előadta, hogy a rendszeres szociális segélykérelmén szereplő lakása megszűnt, és a XIX. kerület, Toldy u. 2. II/11. szám alatti ingatlan, ahol tartózkodik, egy barátja tulajdona, mely bírósági végzéssel kiürítés alatt áll, ezért ezen a címen sem lehet a környezettanulmányt elvégezni. Hajléktalan, munkája, bejelentett lakása nincs.
Azonban az önkormányzat által beszerzett lakcímnyilvántartásban állandó lakásként az igénylésen bejelentett lakcíme szerepelt (nem hajléktalan). A fellebbezésében megjelölt tartózkodási helyére - a környezettanulmány elvégzése érdekében - tértivevénnyel megküldött értesítés a panaszos aláírásával érkezett vissza. A panaszos azonban a környezettanulmány elvégzését nem tette lehetővé.
A fentiekre tekintettel az Önkormányzat Képviselő-testülete a 2002. szeptember 17-én kelt határozatával az I. fokú elutasító határozatot helybenhagyta.
A panaszos 2002. december 6-án ismételten benyújtott kérelmére rendszeres szociális segélyre való jogosultságát a Budapest Főváros XIX. kerület Kispest Polgármesteri Hivatal Szociális Irodája az igénylés napjától a 2003. február 6-án kelt XVII-384-4/2003. számú határozatával megállapította. A határozatban az eredeti kérelemben és a lakcím- nyilvántartásban szereplő lakcím szerepel, levelezési címként pedig a Menhely Alapítvány,  Budapest, 1475 Pf. 291.
A vizsgálat alapján megállapítást nyert, hogy az Önkormányzat Szociális Irodája a Szociális törvényben, valamint a helyi rendeletében előírtaknak megfelelően jogszerűen járt el, amikor a jogosultság elbírálásához szükséges információk hiányában a panaszos 2002. március 25-én benyújtott rendszeres szociális segélykérelmét nem tudta teljesíteni, illetve az eljárást megszüntette.
Ugyancsak megfelelő gondossággal és jogszerűen járt el, amikor 2002. december 6-án az új igénye benyújtásakor személyesen megjelenő panaszosnak - mivel lehetővé tette az elbíráláshoz szükséges adatok pótlását - a benyújtás időpontjától visszamenőleg megállapította a szociális járadékot, és intézkedett az ellátás folyósításáról.
A vizsgálat eredményeképpen alkotmányos jogokkal összefüggésben visszásságot nem állapítottam meg. A vizsgálatot lezártnak tekintem.

Budapest, 2003. március 10.

Lenkovics Barnabás